
เวลาที่ผมต้องการหาที่นั่งทำงานหรือรับ-ส่งเมล์แบบเร่งด่วน และผ่านมาแถวละแวกเพชรเกษม-บางแค ผมจะมาสั่งเครื่องดื่มและนั่งทำงานที่ร้านนี้นะครับ ส่วนตัวผมคิดว่าร้านนี้ลูกค้าไม่เยอะเท่าไหร่ (ค่อนข้างส่วนตัว) และมีที่นั่งเป็นโซฟาด้วยนั่งสบายๆครับ และอีกอย่างคือราคาไม่แพงมาก (ถูกกว่าประมาณครึ่งหนึ่ง) ถ้าเทียบกับร้านกาแฟแบบ inter-brand อื่นที่อยู่ในห้างเดอะมอลล์บางแคนี้ แต่ร้านนี้ไม่มี Wi-Fi ให้ใช้ครับ แต่ผมไม่ซีเรียสเท่าไหร่เพราะต่อ internet ผ่านมือถือเอาครับ

“ยอดดอย” เป็นร้านกาแฟที่มีต้นกำเนิดของเมล็ดกาแฟพันธุ์อาราบิกาจากไร่กาแฟบนดอยของจังหวัดเชียงรายครับ โดยที่นี่เค้าจะมีการส่งเสริมอาชีพให้กับชาวเขาเผ่าอาข่าบนดอยแห่งนี้ให้คัดเลือกและเก็บเมล็ดกาแฟที่มีคุณภาพส่งลงมาในเมืองเข้าร้านครับ จะเห็นได้จากที่ว่าเค้ามีสาขาของร้านกาแฟเริ่มแรกที่เซ็นทรัลเชียงรายครับ นอกจากเมล็ดกาแฟแล้วก็ยังมีการเก็บเกี่ยวใบชา (เขียว) ที่คัดเกรดด้วยครับ

ที่ตั้ง:  ร้านอยู่ชั้น 1 บริเวณทางเข้า-ออกลานจอดรถในตึกของห้าง ใกล้ๆกับโชว์รูมรถยนต์ครับ ลักษณะร้านเป็นแบบเปิดโล่งรอบด้านชิดติดกับระเบียง ถ้ามองลงไปจากระเบียงที่ร้านจะเห็นศูนย์อาหารของห้างครับ

เมนูเครื่องดื่มของที่นี่ก็แน่นอนครับ ต้องมีกาแฟสดต่างๆ ทั้งร้อนและเย็น เมนูชาเขียว และเครื่องดื่มต่างๆ โดยที่ร้านยอดดอยนี้จะมีเมนูเครื่องดื่มโดดเด่นอีกอย่างนั่นคือ Strawberry Smoothie (ใส่โยเกิร์ต) รู้สึกจะมีให้เลือก 3 เมนูครับ ราคาเครื่องดื่มโดยรวมอยู่ในช่วงประมาณ 50 – 70 บาท ถือว่าเป็นราคากลางๆสำหรับร้านกาแฟในห้างครับ

โดยปกติที่ผมเคยมาใช้บริการที่ร้านนี้จะมีสั่งอยู่ 2 อย่างคือ Hot Latte มาเสิร์ฟครบเซทพร้อมน้ำตาลกรวดและถ้วยชาร้อน ดูเป็นระเบียบและสะอาดดีครับ ส่วน Latte Art ดูทำไม่ค่อยเป็นเท่าไหร่ กับ Strawberry Smoothie มีเนื้อสตรอเบอรี่ให้เคี้ยวด้วยครับ พนักงานของที่ร้านสาขานี้ดูยังเด็กๆอยู่ เลยยังเตรียมกาแฟออกมาไม่ค่อยมืออาชีพเท่าไหร่ครับ

สรุปโดยรวมผมให้ 3 ดาวครับ
